CELEX: 32020D1401
Language: sk
Date: 2020-10-02 00:00:00
Title: Vykonávacie rozhodnutie Komisie (EÚ) 2020/1401 z 2. októbra 2020, ktorým sa udeľuje dočasná výnimka z uplatňovania smernice Rady 66/401/EHS, pokiaľ ide o požiadavky na obchodovanie s certifikovaným osivom [oznámené pod číslom C(2020) 6651] (Text s významom pre EHP)

6.10.2020   
               
               
                  SK
               
               
                  Úradný vestník Európskej únie
               
               
                  L 324/35
               
            
         VYKONÁVACIE ROZHODNUTIE KOMISIE (EÚ) 2020/1401
         z 2. októbra 2020,
         ktorým sa udeľuje dočasná výnimka z uplatňovania smernice Rady 66/401/EHS, pokiaľ ide o požiadavky na obchodovanie s certifikovaným osivom
         
            
               [oznámené pod číslom C(2020) 6651]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 17 ods. 1,
         keďže:
         
                     (1)
                  
                  
                     Z informácií, ktoré Slovinsko poskytlo Komisii, je zrejmé, že nepriaznivé poveternostné podmienky vo vegetačnom období 2018/2019 vážne ovplyvnili osivový porast ďateliny purpurovej (Trifolium incarnatum L.) určený na výrobu základného osiva. V dôsledku toho nebol v Slovinsku k dispozícii dostatok základného osiva na produkciu certifikovaného osiva prvej generácie pre zber úrody v roku 2020.
                  
               
                     (2)
                  
                  
                     Iné členské štáty, ktoré problémom so zberom úrody čelili len čiastočne, nedokázali pokryť potrebu Slovinska v tejto kategórii základného osiva.
                  
               
                     (3)
                  
                  
                     Vzhľadom na tieto okolnosti došlo k prechodným ťažkostiam s celkovými dodávkami certifikovaného osiva ďateliny purpurovej. Tieto ťažkosti nemožno prekonať inak ako tým, že sa na určité obdobie a v primeranom maximálnom množstve umožní obchodovať s certifikovaným osivom druhej generácie ďateliny purpurovej vyprodukovaným v Slovinsku na trhu v Únii.
                  
               
                     (4)
                  
                  
                     Týmto rozhodnutím by sa preto za určitých podmienok a obmedzení malo na trhu Únie povoliť obchodovanie s certifikovaným osivom ďateliny purpurovej druhej generácie vyprodukovaným v Slovinsku z certifikovaného osiva prvej generácie.
                  
               
                     (5)
                  
                  
                     Z informácií, ktoré Slovinsko poskytlo Komisii, takisto vyplýva, že na vyriešenie ťažkostí s dodávkami do 30. júna 2021 je potrebných celkovo 30 ton osiva ďateliny purpurovej.
                  
               
                     (6)
                  
                  
                     Táto výnimka nebráni uplatňovaniu iných podmienok obchodovania s certifikovaným osivom ďateliny purpurovej stanovených v smernici 66/401/EHS.
                  
               
                     (7)
                  
                  
                     Aby sa zaručilo koordinované vykonávanie tohto rozhodnutia, členské štáty by mali bezodkladne oznámiť Komisii a ostatným členským štátom množstvá, ktorých obchodovanie povolili.
                  
               
                     (8)
                  
                  
                     Je vhodné, aby Slovinsko plnilo úlohu koordinátora, ktorý zaručí, že celkové množstvá obchodovaného osiva povoleného v zmysle tohto rozhodnutia neprekročia maximálne obchodovateľné množstvo.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            
               1.   Obchodovanie s certifikovaným osivom druhej generácie ďateliny purpurovej (Trifolium incarnatum L.) vyprodukovaným v Slovinsku z certifikovaného osiva prvej generácie sa povoľuje na trhu v Únii za podmienok stanovených v odseku 2 na obdobie, ktoré uplynie 30. júna 2021.
            
            
               2.   Certifikované osivo, s ktorým sa v súlade s týmto článkom môže obchodovať:
               
                           a)
                        
                        
                           nepresiahne celkové množstvo 30 ton;
                        
                     
                           b)
                        
                        
                           spĺňa každú z týchto požiadaviek:
                           
                                       i)
                                    
                                    
                                       požiadavky na certifikované osivo prvej generácie stanovené v prílohe II k smernici 66/401/EHS;
                                    
                                 
                                       ii)
                                    
                                    
                                       príslušné osivo bolo prvýkrát uvedené na trh v súlade s článkom 3 tohto rozhodnutia.
                                    
                                 
                     
         
         
            Článok 2
            Členské štáty bezodkladne oznámia Komisii a ostatným členským štátom množstvá, na ktoré vydali povolenie na obchodovanie v súlade s týmto rozhodnutím.
         
         
            Článok 3
            Ktorýkoľvek dodávateľ, ktorý chce na trh uviesť osivo uvedené v článku 1, požiada o povolenie členský štát, v ktorom má sídlo alebo do ktorého dováža. Príslušný členský štát dodávateľovi povolí uvedenie osiva na trh okrem prípadu, že:
            
                        1.
                     
                     
                        existuje dostatok oprávnených pochybností o schopnosti dodávateľa uviesť na trh také množstvo osiva, ktoré je predmetom žiadosti o povolenie alebo
                     
                  
                        2.
                     
                     
                        celkové množstvo povolené na uvedenie na trh by prekračovalo maximálne množstvo stanovené v článku 1 ods. 2 písm. a).
                     
                  
         
            Článok 4
            
               1.   Členské štáty si navzájom poskytujú administratívnu pomoc pri uplatňovaní tohto rozhodnutia.
            
            
               2.   V prípade článku 1 ods. 2 písm. a) vystupuje Slovinsko ako koordinujúci členský štát.
            
            
               3.   Každý členský štát, ktorý dostane žiadosť podľa článku 3, bezodkladne oznámi Slovinsku množstvo uvedené v žiadosti. Slovinsko bezodkladne informuje oznamujúce členské štáty o tom, či by povolenie viedlo k prekročeniu maximálneho množstva stanoveného v článku 1 ods. 2 písm. a).
            
         
         
            Článok 5
            Toto rozhodnutie je určené členským štátom.
         
         
            V Bruseli 2. októbra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES 125, 11.7.1966, s. 2298/66.